
POBOŽNOST 
DVANAEST SUBOTA 
NA ČAST BEZGRJEŠNOJ 

Pobudu na ovu lijepu pobožnost 
nalazimo u viđenju sv. Ivana Evanđeliste. 
On vidi divnu ženu suncem odjevenu, 
mjesec joj bijaše podnožje, dok joj je 
glavu resila kruna od dvanaest sjajnih 
zvijezda. Sv. Crkva uvijek je učila, da se 
ovo viđenje odnosi na bezgrješnu 
Djevicu; stoga su bogoljubne duše s 
pravom cijenile, da će prečistoj Djevici 
biti ugodna svaka pobožnost, koja 
spominje ovaj otajstveni broj od dvanaest 
zvijezda. Zato već u osamnaestom vijeku 
znamo, da je na poticaj sinova sv. Franje 
znatno bila proširena pobožnost 
Dvanaest subota. 

Da se dakle potaknu bogoljubne 
duše na ovu lijepu i korisnu pobožnost na 

čast i slavu bezgrješne Djevice Majke i 
Posrednice naše, naumilo se izdati ovo 
dvanaest kratkih razmatranja, koja će 
dobro doći svima, koji budu htjeli da 
počaste Majku Božju ovom pobožnošću 
od Dvanaest subota. 



Prva subota 

VJEČNI OTAC I MARIJINO 
BEZGRJEŠNO ZAČEĆE 

Sv. Ivan Apostol pripovijeda 
nam u knjizi Otkrivenja, da je vidio 
Mariju suncem odjevenu, okrunjenu 
svijetlim zvijezdama, a za podnožje 
bijaše joj sjajni mjesec. Tko bi mogao 
zgodnije od te prilike istaknuti svetost i 
veličanstvo, na koje je Svevišnji uzvisio 
Mariju svoju milu kćerku u prvom času 
njezina Začeća? Po tomu uviđamo da je 
Marija pravo remekdjelo ruku Božjih, 
koju je on okitio takvim nebeskim 
darovima i milostima, da je Marija iza 
Isusove ljudske naravi, naj savršenija, 
najsjajnija slika Božja između svih 
stvorova; stoga ona nije mogla biti ni za 

čas zapostavljena kojem drugom stvoru. 
Ona, kao prvorođena i mila Kćerka 
vječnoga Oca, morala je biti kao Kraljica 
nad svim stvorovima, morala je biti 
odjevena suncem sjajnih povlastica i 
ljubavi svoga Stvoritelja. Ona je od njega 
od vijeka određena bila za Majku Sina 
Božjega, stoga je morala biti dostojna te 
uzvišene časti još u prvom času svoga 
Začeća. Marija nam se morala pokazati 
okićena neizrecivom povlasticom, kojom 
nam se nijedan čovjek nije mogao, a niti 
će nam se igda moći pokazati, radi koje 
je ona bila sačuvana od svake ljage 
istočnog grijeha još u prvom času svoga 
Začeća. Pamet ljudska ne može pravo 
shvatiti, koliko je bila uzvišena Marija ! 
Kad bismo mi mogli da dobro shvatimo 
otajstvo Utjelovljenja Sina Božjega, 
kojim su se združile dvije naravi: 
božanska i ljudska u jednoj te istoj osobi, 
tad bismo tek mogli shvatiti, kako je 


uzvišena, kako je otajstvena čast Majke 
Bogočovjeka! Velike je dakle milosti, 
neopisivu slavu Bog podijelio Mariji, 
Majci svoga jedinorođenoga Sina! — Divi 
se, dušo moja, tomu remekdjelu ruku 
Božjih, toj bezgrješnoj Djevici i Kraljici 
svih stvorova, toj prvorođenoj i miloj 
Kćerci vječnoga Oca!... Pridruži se 
nebeskim Kerubima i Serafima, da 
dostojno zapjevaš pjesmu zahvalnicu 
nebeskome Ocu, što je tako uzvisio našu 
milu nebesku Mariju!... 

Sada svrati svoj pogled na 
vlastitu dušu! Bog je tvoju dušu obdario 
nebrojenim darovima i milostima, a ipak 
koliko si je puta okaljao i vrlo teškim 
grijesima?. ..Koliko li puta ti nisi rasipao 
poput sina rasipnika nebrojena dobra i 
milosti, kojima te Bog obdario?... Sada 
okaj svoju nevjemost i reci poput sina 
rasipnika, vratit ću se Ocu svomu, Ocu 
nebeskomu ! 

A Ti nebeska Kraljice, baci svoj 
mili pogled na ovoga svoga nevjernog 
sina! Sjeti se, bezgrješna Djevice, da Te 
je Gospodin toliko uzvisio, toliku Ti je 
moć udijelio iz ljubavi prema nama 
grješnicima! Privedi me, mila Majko 
moja, k Ocu nebeskomu, da mi bude 
milostiv i da me primi u krilo svoje. 
Obrani me, Kraljice moguća, od svih 
neprijatelja duše moje, koji se neprestano 
na me zalijeću, da me istrgnu iz naručja 
nebeskoga Oca. Tebi ću za to uvijek biti 
zahvalan, Tebe ću neprestano hvaliti i 
slaviti, da po Tebi i s Tobom uzmognem 
hvaliti i slaviti vječnoga Oca na vijeke. 
Amen. 

12 puta Zdravo Marijo, zatim reci: 
"Blagoslovljeno sveto i neokaljano 
Začeće blažene Djevice Marije, Majke 
Božje.” 


Druga subota 

UTJELOVLJENA RIJEČ BOŽJA I 
MARIJINO BEZGRJEŠNO ZAČEĆE 

Riječ Božja, jednorođeni Sin 
Svevišnjega, smilova se rodu ljudskomu, 
vidjevši, u kakvu se je nevolju bio strova- 
lio nakon izgubljene milosti Božje zbog 
grijeha naših praroditelja Adama i Eve. 
On, iz neizrecive ljubavi prema unesre- 
ćenomu ljudskom rodu, utanači da će 
poprimiti put našu, te da tako uzmogne 
za nj zadovoljiti pravdi nebeskoga Oca. 
U tu je svrhu želio primiti tijelo u utrobi 
jedne od Adamovih kćeri. Ali kako da 
on, Bog, sama svetost, primi put od žene, 
koja je i za časak bila okaljana grijehom, 
podložna sotoni? To njemu nije doliko- 
valo, stoga on izabra za svoju Majku 

ženu, koju je otkupio još prije njezina 
Začeća s obzirom na svoju neprocjenjivu 
krv, koju je imao da prolije za spasenje 
ljudskoga roda. On odabra Mariju za 
milu svoju Majku! - Mi svi, Adamovi 
potomci, rođeni smo sinovi srdžbe i 
sužnji sotone; ali zbog neizmjernih 
zasluga Otkupitelja roda ljudskoga, radi 
njegove presvete krvi, bivamo oslobo- 
đeni od paklenog sužanjstva, i biva nam 
po vraćena pravednost, u kojoj su stvoreni 
bili naši praroditelji. Ali naš Spasitelj nije 
htio, a nije mogao ni dopustiti, da se isto 
zbude na njegovoj Majci u čijoj je utrobi 
želio primiti tijelo; stoga je on htio, da 
na njoj pokaže veliku moć otkupljenja, 
primjenivši na nju njegove čudotvorne 
plodove, još prije prolivene svoje pre- 
svete krvi, u tolikoj mjeri, da ona bude: 
ne očišćena, nego sačuvana od svake i 
najmanje istočne ljage još u prvom času 
svoga Začeća. Jedino je Marija bila ona 

sretna kći Adamova, koja bijaše potpuno 
sačuvana i od same sjene istočnoga 
grijeha. To je njoj dolikovalo kao Majci 
Spasiteljovoj, kao Suotkupiteljici roda 
ljudskoga i kao Posrednici između nas i 
njezina božanskoga Sina!... To je navelo 
utjelovljenu Riječ Božju da okiti dušu 
odabrane Majke svoje puninom posebne 
milosti, koje su bile potrebite da se ona 
iskaže najdostojnijom svega toga još u 
prvom času svoga Začeća. - Neka je 
hvala, vječna slava i Čast Tebi, Kriste, 
Kralju i Spasitelju naš, jer si tako okitio 
dušu Majke svoje, Suotkupiteljice naše, 
Posrednice naše! 

Vječna je Riječ iskazala sve 
svoje umijeće, svu svoju ljubav, da i 
mene, uz cijenu svoje neprocjenjive krvi, 
otkupi!... Dobri je Isus sve poduzeo da 
me otme od sužanjstva neprijatelja 
paklenoga i da me k Bogu privede. A ja, 
ne samo da mu nisam uvijek bio vjeran i 

zahvalan, nego sam ga često još i pre- 
zirao, vrijeđao i sramotio! ... Jadna li 
mene! ... Komu da se utječem nego 
neoskrvljenoj Djevici, Posrednici našoj, 
da me ona raskajanog privede Otkupitelju 
momu, da mi se on smiluje i da mi 
oprosti nehamost moju? 

Bezgrješna Djevice, Suotkupite- 
ljice roda ljudskoga, Posrednice naša, evo 
mene grješnika k Tebi. Priznajem da sam 
nedostojan prikazati se tvomu božan- 
skomu Sinu, zato se Tebi utječem, da me 
Ti svojim svetim zagovorom k Isusu 
privedeš, da mi on oprosti dosadašnje 
grijehe moje i nehamost moju, a ja obe- 
ćajem da ću mu odsad biti vjeran, sve 
dok me Tvojim zagovorom ne primi u 
nebo, da ga ujedno s Tobom slavim na 
vijeke. Amen. 


12 puta Zdravo Marijo, zatim reci: 
“Blagoslovljeno sveto i neokaljano 
Začeće blažene Djevice Marije, Majke 
Božje.” 

Treća subota 

DUH SVETI I MARIJINO 
BEZGRJEŠNO ZAČEĆE 

Već smo razmišljali kako je vječ- 
ni Otac odjenuo suncem svoju ljubljenu 
Mariju, suncem sjajnih povlastica i svoje 
ljubavi; kako je utjelovljena Riječ izlila 
na nju, svoju milu Majku, neizmjerne 
plodove otkupljenja u tolikoj mjeri, da ju 
je sačuvala od svake ljage istočnoga 
grijeha već u prvom času njezina Začeća. 
Tko bi dakle mogao i najmanje posum- 
njati da se i Duh Sveti nije natjecao da i 
on uresi svoju zaručnicu Mariju svim 
bogatstvom milosti i darova nebeskih? 
Duh Sveti, taj posvećujući Duh, nepres- 
tano ulijeva u duše vjernika milost i 
darove nebeske. Koliko jedna duša raste 
u milosti pred očima Božjima, toliko i 

Duh Sveti obdariva tu dušu darovima i 
milostima nebeskim: toliko više rasvjet- 
ljuje njezinu pamet da upozna dobro, i 
potiče njezinu volju da upozna dobra i 
vrši ih. Ako je Duh Sveti tako darežljiv 
dušama svih vjernika, koliko li je više 
morao obdariti svoju Zaručnicu Mariju u 
samom času njezina Začeća svim izvan- 
rednim nebeskim darovima? Nijedan 
svetac nije pred Bogom toliko uživao 
milost, da mu je došao Anđeo nebeski i 
rekao mu kao Mariji, u ime Božje: 
“Zdravo milosti puna!” Stoga ni jedan 
Svetac, pa kako znamenit on bio, nije 
mogao dobiti od Duha Svetoga sve 
njegove darove i milosti u tolikoj mjeri 
kao Marija, naša .nebeska Majka. Stoga 
tko može shvatiti veličinu i savršenost 
darova, kojima je bila obdarena Marija 
od Duga Svetoga, u času svoga Začeća? 
... Štoviše, i sve druge duše, koje su u 
milosti Božjoj, zaručnice su Božje, 

ukoliko Bog u njima prebiva i s njima je 
u najtjesnijoj vezi; ali Marija je na osobit 
način mila Zaručnica Duha Svetoga: To 
je ona Golubica, ona Prijateljica, ona 
jedina Zaručnica iz knjige Pjesme nad 
pjesmama, jer je ona začela u prečistoj 
svojoj utrobi jedinorođenoga Sina po 
Duhu Svetomu! Promisli zato, kako li je 
on trebao da je u najvećoj mjeri okiti 
svim svojim darovima, da ona bude 
dostojna velikoga otajstva, utjelovljenja 
Riječi Božje! ... Sada tek mogu da nešto 
shvatim, naoskrvnjena Djevice, razlog 
zašto je Duh sveti obasuo Tvoju dušu 
nama tako neshvatljivom mudrosti i 
ljubavi njegove! 

I mene je Duh Sveti toliko puta 
rasvijetlio i obdario raznim darovima, a 
ja, kako sam mu se iskazao nezahvalnim? 
... Koliko li sam ga puta ražalostio? ... 
Koliko sam puta prezreo njegova sveta 

nadahnuća? ... Više puta sam ga dapače 
potjerao iz hrama duše svoje, da se po- 
klonim kojemu sramotnom kumiru! 

O Zaručnice Duha Svetoga, 
obraćam se k Tebi, da me zagovaraš pred 
svojim nebeskim Zaručnikom, koji je 
vječna ljubav. Zagovaraj me pred njim i 
isprosi mi da on u me uđe sa svojim 
darovima, te da duša moja postane 
pravim hramom njegovim, u komu nek 
on ostane za života moga, i da budem 
dostojan biti u njegovoj vječnoj ljubavi 
na vijeke. Amen. 

12 puta Zdravo Marijo, zatim reci: 
“Blagoslovljeno sveto i neokaljano 
Začeće blažene Djevice Marije, Majke 
Božje.” 

Četvrta subota 

BEZGRJEŠNO ZAČEĆE I GRIJEH 

Svi potomci Adamovi moraju 
snositi teške posljedice istočnoga grijeha. 
Svi se rađaju okaljani tim grijehom, stoga 
netom su začeti, već su u neprijateljstvu 
Božjemu, radi neposlušnosti praoca na- 
šega Adama, koji je iznevjerio Boga u 
raju zemaljskomu. Svi smo mi dakle od 
prvoga časa svoga začeća sinovi srdžbe i 
neprijatelji Božji! Jedina je Marija, naša 
nebeska Majka, još od prvoga časa svoga 
Začeća sačuvala prijateljstvo Božje. Zato 
i jest da nju jedino Bog naziva: “Prijate- 
ljice moja!” Nju su sve tri osobe presve- 
toga Trojstva okitile takvim milostima i 
darovima nebeskim, da je ona radi toga 
ostala slobodna od ljage istočne! Ona je 
jedina u prvom času svoga Začeća satrla 

oholu glavu zmiji paklenoj, baš u času 
kad je sotona k njoj pristupila, da je 
podvrgne pod svoju vlast! Marija je dakle 
ona svijetla zvijezda, koju ni za čas ne 
potamni istočni grijeh! ...Svima nama 
koji se rađamo u istočnom grijehu, taj 
donese sobom u našu dušu slaboću, koja 
je uzrok da smo uvijek skloniji zlu nego 
dobru; zato čovjek, i nakon oprane ljege 
istočnoga grijeha u sv. krštenju, lako se 
povraća na grijeh. Jedino je Marija, koja 
nije ni za časak bila okaljana istočnim 
grijehom, očuvala u duši onu svoju prvo- 
tnu pravednost, u kojoj je Bog prvoga 
čovjeka stvorio, i tako nije bila podložna 
nijednom osobnom grijehu. Njezin je um 
tako bio rasvijetljen da nije imala pred 
očima nego dobro; a volja joj je bila tako 
ojačana da nije nikako mogla smalaksati 
niti u najtežoj prigodi! Neoskrvnjena 
Djevica bila je dakle u prvom času svoga 
Začeća, ne samo sačuvana od istočne 

ljage, nego i od svake sklonosti na bilo 
koji grijeh! 

A ja, kako li sam jadan! I meni je 
duša bila očišćena milošću Božjom od 
istočnoga grijeha, a ipak sam je ja 
nanovo okaljao tolikim grijesima i tako 
sam ne samo jednom nego i više puta 
izgubio milost Božju! ... U mojoj teškoj 
nevolji, tješi me misao, da je Svevišnji 
podijelio mojoj nebeskoj Majci tolike 
povlastice baš radi mene nevoljnika; 
stoga, iako priznajem, da po sebi ne bih 
mogao zadobiti oproštenja zbog tolikih 
svojih nevjernosti, utječem se Tebi, mila 
moja Majko, Marijo. 

Evo me dakle prostrta pred 
Tobom, bezgrješna Djevice, Posrednice 
naša! Ti poznaješ dobro moju slaboću, 
zbog koje sam mnogo puta Boga 
uvrijedio, Ti mi se dakle smiluj! Ti budi 
pred Bogom Odvjetnica moja, da mi on 
oprosti sve prestupke, da opere dušu 

moju od svih grijeha mojih i da mi 
podijeli potrebite milosti da je više nikad 
ne okaljam, nego da ju čistu očuvam na 
sve vijeke. Amen. 

12 puta Zdravo Marijo, zatim reci: 
“Blagoslovljeno sveto neokaljano Začeće 
blažene Djevice Marije, Majke Božje.” 

Peta subota 

BEZGRJEŠNO ZAČEĆE I LJUDSKE 
STRASTI 


Sretno je bilo stanje u kojem je 
Bog stvorio prvog čovjeka! Blaženo je 
upravo bilo to stanje! ... Ali zbog Ada- 
mova prestupka protiv zapovijedi Božje, 
upade on i svi njegovi potomci u bezdno 
svake nevolje. Nakon toga prekršaja svi 
■smo podložni ne samo smrti i razno- 
vrsnim tjelesnim bolestima, nego je i 
duša naša bila upravo osakaćena! U njoj 
je nastao teški preokret. One iste duševne 
moći, kojima je Bog uresio nevine duše 
naših praotaca Adama i Eve, da se pomo- 
ću njihovom lakše zanose za onim stoje 
dobro i ustraju u dobru, uza sve protivno- 
sti i poteškoće, pretvorile su se u sadašnje 

naše strasti, koje zauzeše prevlast u našoj 
duši, te su postale nepresušivo vrelo svih 
naših grijeha. Te duševne moći, kako ih 
je Bog stvorio, morale su nam služiti da 
uvijek pravim zanosom težimo za dobrim 
i svetim stvarima i da ih rado, veselo i 
lako vršimo, dočim nakon istočnog gri- 
jeha, one su tako poremećene da se naj- 
lakše povedemo za svakom neurednošću 
i za svakim zlim primjerom! Bog nam je 
bio dao i tu duševnu moć da slijedimo 
dobro s velikom lakoćom uza sve supro- 
tnosti, dočim sada, nakon grijeha naših 
praotaca, tako smo u tomu oslabili, da 
strepimo pred križem, tugom, nevoljom u 
suprotivštinama; dapače, netom nam se 
nešto neugodno desi, odmah se srdimo, 
jadikujemo i napokon proklinjemo! ... 
Eto kako su se poremetile naše duševne 
moći! ... No bezgrješna Djevica i u tomu 
je iznimka. U njoj su se očuvale te 
duševne moći u prvobitnom svom sjaju, 

onakve, kakve je uživao prvi naš otac, 
dok je još bio u milosti Božjoj u raju 
zemaljskom. Sretnih li posljedica bez- 
grješnog Začeća. 

One iste moći, koje su Mariji slu- 
žile da postane onako velika i savršena, u 
nama su danas poticale na neuredne 
požude! ... Ona duševna moć, koja je 
Majci Božjoj ulijevala toliku jakost i 
odvažnost, da je ponizno i strpljivo 
podnijela one poteškoće boli za vrijeme 
muke i smrti svoga jedinorođenoga Sina, 
tako se u nama izrodila, da ne samo da ne 
možemo podnijeti nikakove muke, 
nepravde ili uvrede, nego da se i takvoj 
srdžbi prepuštamo da često više sličimo 
nerazumnim životinjama, nego li razum- 
nom biću. Sve dakle one lijepe duševne 
moći kojima je Bog bio uresio prvoga 
čovjeka i koje su resile bezgrješnu 
Djevicu, u nama su se pretvorile u strasti, 
koje nas sve više odalečuju od Boga, te je 

radi njih duša naša neprestano nemirna, 
nezadovoljna, tužna i žalosna! ... Jadnih 
li nas, kakve li sve nevolje nisu nam 
nanijeli naši praroditelji Adam i Eva! 

Priznajem da su mi strasti velika 
i teška zapreka da vjerno Bogu služim! 
Neuredne požude, koliko li rana nisu 
zadale duši mojoj! ... Neukroćena srdžba 
moja do kakvih li me neugodnosti ne 
dovodi, do kakovih uprav bjesnila? ... 
Obećajem ti, Bože moj, da ću od sada 
krotiti svoje strasti. K Tebi se utječem, 
Prečista Djevice, da mi pomogneš. 

O Marijo, Suotkupiteljice naša, 
Ti si sa svojim jednorođenim Sinom toli- 
ke boli i muke jako i ustrpljivo podnijela 
za otkupljenje duša naših, isprosi mi 
milosti da ugušim u sebi sve neuredne 
strasti, da duša moja postane jaka i 
ustrajna u težnji za nebom i uz cijenu 
najvećih muka, trpljenja i suprotivština, 

te da od sada vjerno služim Bogu i Tebi, 
neokrnjena Djevice, na sve vijeke. Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 



Šesta subota 

BEZGRJEŠNO ZAČEĆE I 
PAKLENE SILE 

Od časa kad je Bog upravio one 
teške riječi zmiji paklenoj, nakon što je 
ona navela praroditelje naše da prekrše 
zapovijed Božju u raju zemaljskomu, 
veleći joj da će postaviti neprijateljstvo 
između nje i žene od njezinih potomaka, 
od onog časa paklene sile neprestano 
navaljuju na ljude nebrojenim napastima, 
da ih od Boga odaleče i k sebi privuku. 
Teška je, preteška borba koju radi toga 
moraju podnositi duše naše s tim moćnim 
i lukavim neprijateljem! Sotona, neprija- 
telj naš, kako veli sv. Petar: “Neprestano 
nas obilazi, kao ričući lav, nastojeći da 
nas proždre.”; stoga vjerne duše moraju 
napinjati sve svoje sile, da ne upadnu u 

njegove zamke, da ne izgube milosti 
Božje. Mi smo od prvoga časa svoga 
postanka bili neprijatelji Božji i robovi 
paklenskih sila, jer smo baštinili istočni 
grijeh; ali zbog dobrote i ljubavi Spasi- 
telja našega Isusa Krista, u svetom krš- 
tenju bili smo oprani od te istočne ljage, i 
tako smo postali poslanici Božji. Paklene 
sile ne mogu trpjeti to naše oslobođenje 
od njihove vlasti, zato nas neizrecivo 
mrze i zavide, stoga napinju svoje sile da 
nam otmu dobivenu nevinost i prijatelj- 
stvo Božje. Koliko teških borbi, koliko 
raznolikih i zamamnih zamki ne mora 
kršćanska duša proći i prekoračiti, ako 
neće da se u njih zaplete i da izgubi mi- 
lost Božju? ... Sotona se poslužuje svim 
sredstvima protiv naših duša, samo da 
uspije u svom naumu: on nam buni naše 
vlastito tijelo, koje se neprestano podiže 
protiv našega duha; huška svijet, prija- 
telje naše, znance naše, ne bi li nas oni 

zaveli svojim primjerom, svojim nagovo- 
rom i svojim nametanjem, te da se od 
Boga odalečimo i zapletemo u paklenske 
mreže. Neprijatelj dakle duše naše ne da 
nam mira ni pokoja, dok nas god ne 
zavede, dok nas od Boga ne odaleči! Te- 
ška je ovo borba! Dobro veli sv. Job, da 
je život naš na ovoj zemlji borba. 

Neoskrvljena Djevica bila je sa- 
čuvana i od te teške nevolje. Ona je u 
prvom času svoga Začeća već bila puna 
milosti. Sotona nije ni za čas imao vlast 
nad njom, pa se je pred njom svijao od 
muke, jer je upoznao u njoj obećanu 
ženu, po kojoj se ruši njezino kraljevstvo, 
koja gazi glavu zmiji paklenoj! 

U svojim teškim borbama, u 
kojima često i prečesto podlegnem, komu 
da se obratim za pomoć? ... K Tebi se, 
prečista Djevice utječem, da mi pomog- 

neš u svakoj kušnji, u svakom nasrtaju 
paklene zmije, i da Ti za me satreš glavu 
njezinu, da tako nigda više ne sagriješim. 

Prečista Djevice, moguća Majko 
moja, Ti si jedina moje ufanje, obrana 
moj, štit moj! Nemoj me, mila Majko, 
nigda zapustiti, jer sam ja tako slab da bi 
bez Tvoje pomoći odmah podlegao na 
radost i veselje naprijatelja duše moje. 
Dopusti mi da se zaklonim pod plaštem 
Tvojim, da se uz moguće odvjetovanje 
Tvoje s uspjehom borim protiv svih ne- 
prijatelja svojih, i da tako jednom sretno 
ujedno s Tobom uživam na vijeke i vje- 
čnu slavu. Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 


Sedma subota 

BEZGRJEŠNO ZAČEĆE I VLAST 
NAD SAMIM SOBOM 

Svemogući i milostivi Bog obda- 
rio je čovjeka darom razuma, da može 
upoznati što je dobro, da ga slijedi, da 
vidi što je zlo, da ga izbjegava. Također 
uresi ga slobodnom voljom da njom vla- 
da i bdije nad sobom: da spriječi razumu 
da se ne zanese za onim što nije pravo i 
dobro; da suspreže sve vlasti svoje i da se 
njima jedino služi da lakše vrši ono što je 
Bogu ugodno; da vlada nad svim svojim 
duševnim moćima i sve upravlja u smislu 
svrhe za koju gaje Bog stvorio. Eto zašto 
je dobri Bog okitio čovjeka tim lijepim 
darovima! Ali zbog prvoga grijeha našeg 
praoca Adama i ti su se darovi izrodili! 

Zbog toga grijeha u čovjeka se sada sve 
protivno događa. Naš razum zaslijepljen 
je strašću, često sudi daje istinito ono što 
je krivo; misli da je dobro ono što je u 
sebi zlo; drži svojom dužnošću da izvrši 
ono što ga upropašćuje! - Istodobno 
volja, umjesto da ona upravlja našim 
bićem, daje se zavađati od neurednih 
strasti tako da bi se moglo reći, strasti su 
one koje nama vladaju i upravljaju, a ne 
volja, koju je Bog za to odredio. To su 
pravi uzroci naše propasti! ... I to je dakle 
jedna žalosna posljedica istočnoga 
grijeha! - Samo bezgrješna Djevica od 
toga je bila slobodna, jer kako je od 
prvoga časa svoga Začeća bila slobodna 
od grijeha, tako se nje ne dodimuše ni 
posljedice istočne ljage! ... Ona je dakle 
očuvala svoj razum i svoju volju u onom 
zavidnom stanju u kojem se je nalazio 
Adam prije nego je prekršio zapovijed 
Božju. Zato je njezin razum uvijek shva- 

ćao čisto i bistro, što je dobro i što je zlo; 
njezina volja bila je gospodarica i kraljica 
nad svim duševnim moćima i darovima. 
Ti su u svemu bili podložni njezinim za- 
povijedima tako da nijedna strast nije 
mogla ni najmanje utjecati na odluke 
njezine nepokvarene volje. Sretna si, 
presretna si i u tom, prečista Djevice! 

Dočim ja nevoljan čamim kao 
rob pod vlašću neurednih svojih strasti! 
One prečesto tako zaslijepljuju moj ra- 
zum da ja vidim zlo ondje gdje se nalazi 
moje dobro; vidim svoju propast, gdje je 
moja prava sreća! ... Strasti mi toliko 
zanašaju za sobom volju, da padam iz 
grijeha u grijeh, da se sve to većma od 
Boga odalečujem! ... Tužno je stanje duše 
moje; stoga se obraćam k Tebi, nebeska 
Majko moja Marijo, proseći Te za Tvoju 
svetu pomoć. 

Bezgrješna Djevice, Ti dobro 
znaš u kojoj se tami nalazi moj razum, 

kako je slaba moja volja. De, pomozi mi 
mila Majko moja, da se moj razum i 
moja volja otresu svih mojih dosadašnjih 
neurednih strasti. Rasvijetli mi razum, 
ojačaj mi volju, da ona potpuno zavlada 
mojim cijelim bićem, što ga evo posve- 
ćujem Tebi i Gospodinu Bogu za sve 
vijeke vjekova. Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 



Osma subota 

BEZGRJEŠNO ZAČEĆE I PUNINA 
MILOSTI 

Zdravo, milosti puna! Tako je 
Arhanđeo Gabrijel pozdravio bezgrješnu 
Djevicu! Nijedan od sinova Adamovih 
nije bio tako sretan da dobije takav po- 
zdrav od poslanika Božjega; jer ni jedan 
nije bio toliko sretan da u prvom času 
svoga začeća bude sačuvan od svake 
ljage istočnoga grijeha. Marija je uistinu 
bila puna milosti, jer je njezina duša bila 
svijetla kao sunce žarko koje rasvjetljuje 
i grije sve zvijezde oko sebe; bila je 
prelijepa, prečista i sveta; jednom riječju: 
bila je potpuno savršena u svakom po- 
gledu jer nije bila osjenjena istočnim gri- 
jehom poput ostalih duša Adamovih po- 
tomaka. Na njezinu se dušu nisu protegle 

kobne posljedice istočnoga grijeha, jer ju 
je Bog stvorio u prvom času njezina 
Začeća nevinu i svetu na svoju sliku i 
priliku; stoga i je Marija, nebeska naša 
Majka, milosti puna. - No ona je milosti 
puna ne samo zato, što joj je duša bila 
slobodna od zlokobnih posljedica istočne 
ljage, nego još više zbog toga što ju je 
vječni Otac od vijeka bio odredio za 
Majku svomu jedinorođenomu Sinu, a 
Duh Sveti za svoju prečistu Zaručnicu, pa 
stoga je nju presveto Trojstvo uresilo 
posebnim obiljem raznovrsnih svojih mi- 
losti još u prvom času njezina Začeća. 
Ona je morala biti obdarena svakom 
milosti, kojom može uresiti jednu dušu 
samo ljubav dobrostivog Boga, te da ona 
bude dostojna majka Sina Božjega. Radi 
toga upravo Marija je uistinu puna milo- 
sti! Naš skučeni razum zapravo ne može 
shvatiti veličinu i moć milosti kojima je 
Marija bila ukrašena; ali znamo da je ona 

morala uživati velike i neshvatljive milo- 
sti koje dolikuju Majci jedinorođenoga 
Sina Božjega i Zaručnici Duha Svetoga! 
... Znamo da je ona kao takva, još od pr- 
voga časa svoga Začeća, uživala naj savr- 
šenije darove, da uvijek bude vjerna 
Bogu, te izbjegava sve grijehe. Zato joj je 
sam Bog po svom poslaniku poručio da 
je ona milosti puna! ... Kakvu dakle puni- 
nu svake milosti nije Svevišnji udahnuo u 
dušu prečiste Djevice? ... 

Za svaku dušu vrijedi više i naj- 
manji dar vrhunaravne Božje milosti, 
nego li čitav svijet. I ja sam od Boga do- 
bio toliko darova njegove svete milosti! 
... A kako sam se njima služio? ... Eh, da 
sam bio uvijek vjeran tim darovima, do 
koje li se savršenosti ne bih bio popeo? ... 
No, nažalost, ja sam ih prezirao i rasipao 
poput sina rasipnoga! ... Sada uviđam 
svoju nevjernost, stoga odlučujem da ću 
odsada biti vjeran poticajima milosti 

Božje. Ali poznam slaboću svoju, pa sto- 
ga se utječem Tebi, posrednice naša, da 
mi isprosiš od Boga sve potrebite milosti. 

Bezgrješna Djevice, moje se srce 
neizmjerno veseli otkad je bar donekle 
upoznalo kakvim Te je sve milostima 
Bog obdario! ... I ja s Anđelom Gabrije- 
lom usuđujem se da Te pozdravim: Zdra- 
vo, milosti puna! Ti si radi Tvojih velikih 
darova uvijek bila najvjernija Bogu, 
isprosi i meni milosti, da od sada budem i 
ja vjeran Bogu i da Tvojim zagovorom 
jednom zadobijem rajsko uživanje na sve 
vijeke. Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 


Deveta subota 

BEZGRJEŠNO ZAČEĆE I 
KREPOSTI 

Kršćanske su kreposti veliki dar 
Božji! Bez Božje pomoći čovjek ne 
može, kako veli sv. Augustin, niti zapo- 
četi dobru misao, a kamoli kakvo dobro 
izvršiti! ... Bog je onaj koji ulijeva u našu 
dušu klice kreposti u istom času kad 
opere dušu našu bilo od istočnoga bilo od 
osobnoga grijeha. Možemo dapače reći 
da Bog podijeljuje krepost dušama 
našim, ukoliko On ulijeva u njih tolike 
plodonosne klice, koje, uz naše sudje- 
lovanje, razvijaju se i izrastu do najjačih 
kreposnih stabala. Kad Bog odabere 
jednu dušu, da izvrši koje znamenito dje- 
lo, on joj dade i sve milosti potrebite za 
to poslanstvo; stoga, što Bog više traži od 
jedne duše, to više milosti joj podjeljuje! 

Kad je na primjer Bog odredio kojega 
svoga Sveca, da pridigne i preporodi krš- 
ćanstvo, kakvim li ga sjajnim krepostima 
nije uresio, da njima zanese duše kršćan- 
ske i u svom poslanstvu uspije? ... Takvih 
primjera imamo dosta u kršćanskoj po- 
vijesti! U tim Svecima upravo su sjale 
sve kreposti: bili su prožeti dubokom 
vjerom, živim ufanjem, žarkom ljubavlju 
prema Bogu. S druge strane bili su prama 
svakomu do skrajnosti pravedni, mudri i 
obzirni u svojim odlukama, jaki i u najte- 
žim poteškoćama i patnjama; strogi pra- 
ma svojem tijelu, ne dozvoljavajući mu 
ni najmanje neurednosti! Ako je Bog 
tako velikim krepostima uresio duše Sve- 
taca, koje su ipak za neko vrijeme bile 
okaljane barem istočnim grijehom, što da 
zaključimo o svojoj nebeskoj Majci Ma- 
riji? ... Ona je morala biti još u prvom 
času svoga začeća urešena najsavršeni- 
jim krepostima, kojima je morala zasjati 

Zaručnica Duha Svetoga i Mati jedinoro- 
đenoga Sina Božjega! Naša pamet nije u 
stanju da shvati te duboke tajne mudrosti 
i ljubavi Božje! ... Na tu misao jedino 
možemo uskliknuti: Sva si lijepa, o 
Marijo! U Tebi je svaka ljepota, svaka 
krepost i savršenost! 

Moram porumeniti od stida, kad 
pomislim na se! ... I meni je Bog udijelio 
u sv. krštenju tolike darove, da ih uz svo- 
je sudjelovanje razvijem do savršenosti! 
... A što sam ja učinio? ... Na darove do- 
brote Božje malo sam se obazirao, jer 
sam često okretao leđa Bogu, te se kla- 
njao raznim kumirima, i tako sam gubio 
milost i darove Božje! ... Vrijeme je da 
popravim svoju prošlost! ... Stoga ću na- 
stojati da od sada iskoristim sve prigode 
ugodne i neugodne, da uznapredujem u 
zaostalim krepostima, da tako iskažem 
Bogu svoju zahvalnost. 

Tebi se utječem, Bezgrješna Dje- 
vice i Majko moja, da me poučiš u svakoj 
prigodi, da me svojom sv. pomoći okri- 
jepiš, da svaku prigodu iskoristim, vjež- 
bajući se u krepostima koje su mi 
potrebite za spas duše moje. Mnogo se 
nadam od Tvoje sv. pomoći. Dapače 
uvjeren sam da ću Tvojom pomoću zaista 
uznapredovati u kreposti i da ću jednom s 
Tobom uzmoći slaviti Boga na vijeke. 
Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 



Deseta subota 

BEZGRJEŠNO ZAČEĆE I ŽELJA 
ZA SAVRŠENOŠĆU 

Budite savršeni kao što je savr- 
šen i Otac vaš, koji je na nebesima! To su 
riječi našega božanskog učitelja. On nas 
sve tim potiče da bez prestanka napredu- 
jemo u savršenosti. To je dužnost koja 
svakoga obvezuje, ako hoće da bude 
pravi posinak Božji. Svaki u svom sta- 
ležu dužan je da teži za savršenosti. Sveti 
Pavao pišući Titu veli daje sv. Pismo ko- 
risno da čovjeka potiče da bude savršen. 
Slično se može reći o bezgrješnom Za- 
čeću blažene Djevice Marije. Ona otaj- 
stvena povlastica, kojom je Bog obdario 
našu nebesku Majku, daje nam prigodu, 
potiče nas, da dobro promišljamo o toj za 
našu dušu prevažnoj istini. A nije li valj- 

da istina da je najveće, dapače jedino 
naše dobro, za kojim moramo težiti, 
usavršavanje duše naše? ... Ta zašto se mi 
toliko divimo bezgrješnom Začeću Mari- 
jinom, nego zato što nam se blažena Dje- 
vica Marija prikazuje velika i uzvišena, 
urešena izvanrednim darovima, puna svi- 
jetlih i sjajnih kreposti tako daje ona još 
u prvom času svoga Začeća bila uzvišena 
na toliki stepen savršenosti, na koji ne 
dopriješe Sveci ni do svoje smrti? ... Mi 
se Majci Božjoj divimo, jer znamo daje 
taj stepen njezine savršenosti, taj bjelo- 
kosni toranj njezinih uzvišenih i savrše- 
nih kreposti, bio sazidan na tvrdom ka- 
menu njezina bezgrješnog Začeća! Bez- 
grješna dakle Djevica jest za nas prava 
škola, u kojoj učimo važnu istinu, da smo 
svi dužni slijediti njezine sjajne primjere, 
da težimo za savršenošću! Čije se srce 
zato ne bi zanijelo, da nju slijedi u savr- 
šenosti, vidjevši je ne samo slavnu i uzvi- 

šenu, nego sretnu i presretnu, ukoliko je 
ona uvijek bila slobodna od ropstva zmije 
paklene? Tko si ne bi želio njezinu svetu 
slobodu, zbog koje je ona slobodno 
upravljala svim svojim čuvstvima, tako 
da je njezino srce uvijek bilo čisto i 
neokaljano; plamtjelo je pravom i svetom 
ljubavlju prema Bogu! ... Te je plodove 
pobrala prečista naša Majka od milosti, 
kojima je bila urešena još u prvom času 
svoga Začeća! ... Tko dakle ne bi želio da 
se popne što bliže do istoga stepena 
savršenosti, do istih darova i milosti? 
Bezgrješna je dakle Djevica za nas, radi 
svoga uzvišenoga Začeća i vjernog su- 
djelovanja s primljenim milostima, pravi 
poticaj da revno nastojimo oko usavrša- 
vanja duše svoje! 

Sretna li mene, ako budem ne- 
prestano nastojao da i u tomu slijedim 
nebesku Majku i da se što više približim 

njezinoj savršenosti, koju je uživala već u 
prvom času svoga Začeća. - Nastojat ću 
dakle svim silama da se vježbam u 
svakoj prigodi i suprotivštini u savr- 
šenosti. 

A Ti učiteljice moja, prečista 
Djevice, znaš kako me zasljepljuju moje 
strasti, da ne vidim pravoga puta k 
savršenosti. Ti me dakle prati i pouči u 
svakoj prigodi, da slijedim Tvoje pri- 
mjere i doprem do one savršenosti, koju 
Bog od mene traži na ovom svijetu, da 
pak zadobijem vječnu slavu na vijeke. 
Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 


Jedanaesta subota 

BEZGRJEŠNO ZAČEĆE I ČISTOĆA 
SRCA 

Pomislimo da nam prečista Dje- 
vica Marija neprestano upravlja ove 
riječi: Sinko moj, kćeri moja, daj mi srce 
svoje! Da, Marija s pravom traži od nas 
srce i to čisto srce, poput njezina 
presvetoga Srca, Marija je naša Majka, a 
svaka majka ima pravo da je njezino 
dijete ljubi, časti i vrši njezine zapovijedi 
i njezine želje! Stoga i Marija, naša 
nebeska Majka, ima pravo na ljubav 
našu: dužni smo da joj posvetimo ljubav 
srca svoga. No kako bismo mi mogli 
ljubiti Mariju, kad bi naše srce bilo 
nečisto? ... Mi bismo se teško prevarili, 
kad bismo mislili, da možemo ljubiti, 
prečistu Djevicu srcem koje traži prije 

svega drugo, nego li da bude čisto! Ako 
promislimo, što je ljubav, lako ćemo se 
uvjeriti o toj istini. Ljubiti koga, znači 
nastojati da se što više združi srce naše, 
volja naša sa srcem i voljom osobe koju 
ljubimo. Kad bismo mi tvrdili da ljubimo 
jednu osobu, a uz to bi se uvijek protivili 
njezinim željama, njezinoj volji, njezinim 
zapovijedima, tko bi nam to vjerovao? ... 
Dakle, ako mi ljubimo Mariju, ako ho- 
ćemo da joj posvetimo srce svoje, ono 
mora biti čisto! Kako bismo mi mogli 
ljubiti svoju nebesku Majku, njezino 
prečisto Srce, a imati okaljano svoje 
srce? ... Ne možemo ljubiti bezgrješne 
Djevice, dok istodobno ljubimo grijeh, 
koji ona prezire i mrzi još od prvog časa 
svoga Začeća! Ljubiti dakle neoskrvljenu 
Djevicu, znači, težiti za tim da bude čisto 
naše srce, naša pamet i tijelo naše, tako 
da ugodimo svojoj miloj Majci Mariji! 
Mi smo dužni ljubiti Mariju, ako želimo 

da nam se ona u svakoj prigodi iskaže 
pravom Majkom i Zagovornicom pred 
Bogom; ali ta ljubav mora proizlaziti iz 
čista srca! Bezgrješna Djevica jest Majka 
lijepe ljubavi; stoga ona traži od nas čistu 
i svetu ljubav. 

Svevišnji se udostojao da stvori 
Mariju bezgrješnu i prečistu, da se mi 
uzmognemo u nju ugledati, i da tako, sli- 
jedeći njezine svete kreposti, uznastojimo 
oko toga, da i naše srce postane čisto i 
sveto, poput njezina prečistog Srca! - 
Kako se ja vladam u tom pogledu? ... 
Nažalost, namjesto da posvetim ljubav 
svoju nebeskoj Majci svojoj, ljubio sam 
neuredne strasti svoje, ljubio sam druge 
stvorove, koji su me sve više odalečivali 
od čiste i svete ljubavi, koju prečista 
Djevica od mene traži. Odlučujem da ću 
odsada poduzimati sve potrebito da se 
odazovem želji Majke nebeske, da posta- 
ne čisto srce moje, pamet moja i tijelo 

moje, i da na tom putu nigdje ne posu- 
stanem. 

A Ti, mila moja Majko, vidiš 
moju duševnu nevolju, stoga pomozi mi, 
pridigni me, pokaži mi se pravom 
majkom, te da s Tvojom svetom pomoću, 
počnem čistiti dušu svoju i srce svoje od 
svega onoga, što bi me moglo odalečiti 
od Tebe i od Tvoga božanskog Sina! 
Podijeli mi milost, da Te od sada moje 
srce počne ljubiti pravom, svetom i 
čistom ljubavlju. Isprosi mi tu milost, te 
da postanem pravi i vjerni Tvoj sin, i da 
te uvijek slijedim za života i u vječnosti. 
Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 


Dvanaesta subota 

BEZGRJEŠNO ZAČEĆE I LJUBAV 
BOŽJA 

Dostojan si, Gospodine Bože 
naš, da primiš slavu i čast! Tako bi 
morala neprestano slaviti Boga svaka 
dobra duša; jer nam je Svevišnji učinio 
velike stvari! On nas je stvorio iz ničega 
sebi na sliku i priliku; on je radi nas 
stvorio ovu zemlju i čitav svemir; on nas 
je od vijeka toliko ljubio, da je odredio 
da njegov jednorođeni Sin u vremenu 
poprimi naše trpeće tijelo, da zadovolji 
pravdi Božjoj uz cijenu svoje pregorke 
muke, za nas kukavne potomke Ada- 
move! Gdje se može promisliti veća 
ljubav od te, koju nam je iskazao Gos- 
podin? ... Sto je mogao više za nas 
učiniti? ... Uistinu si dostojan Gospodine 

Bože naš, da primiš svaku slavu i čast! ... 
No ljubav traži da se ljubavlju vrati! Bog 
nam je podijelio tolike darove i tolike 
milosti, da smo dužni njemu iskazivati 
svoju ljubav. Ali mi smo dužni njega 
ljubiti ne samo iz zahvalnosti zbog pri- 
mljenih dobročinstava, nego i zato što on, 
dobar naš Otac, to od nas i traži, veleći 
nam: “Ljubi Boga svoga svim srcem 
svojim i svom dušom svojom!” Sam Bog 
dakle od nas traži ljubav! ... On nas je na 
ovaj svijet postavio, on je za nas stvorio 
nebo i zemlju, on nas je otkupio uz cijenu 
svoga jedinorođenoga Sina, on nas ne- 
prestano uzdržava i podjeljuje nam milost 
i darove - sve nam je to dao i daje nam 
uz uvijet da ga ljubimo! ... O kako je do- 
bar Bog! ... Drugo od nas ne traži, nego 
samo ljubav: stoga nas i sv. Ivan uči: 
“Ljubimo Boga svoga, jer je on nas prvi 
ljubio!” On nas je od vijeka toliko ljubio, 
daje odabrao za Majku, Učiteljicu i Za- 

govornicu našu, Zaručnicu Duha Svetoga 
jednu od kćeri Adamovih: Mariju koju je 
zato očuvao od istočne ljage već u prvom 
času njezina Začeća i uresio je neizreci- 
vim darovima, da ona uzmogne biti naša 
Posrednica i Zagovornica pred njegovim 
prijestoljem! Znao je on, kako smo mi 
slabi uza sve darove, koje nam je po- 
dijelio, pa mu njegova ljubav nije dopu- 
štala da nas nakon otkupljenja prepusti 
samima sebi, nego nam je ostavio bez- 
grješnu Djevicu za Majku, Učiteljicu i 
Zagovornicu našu, da nas čuva, poučava i 
brani, i da nas vodi putom svete ljubavi, 
da uzmognemo ispunjavati Božju zapo- 
vijed: “Ljubit ćeš Gospodina Boga svoga 
svim srcem svojim i svom dušom svo- 
jom!” 

Gospodin Bog s pravom traži od 
mene ljubav! ... On je sve poduzeo i 
učinio da me privuče k svom srcu. Dao 
mi je neoskvnjenu Djevicu za Majku, 

Učiteljicu i Posrednicu između mene i 
njega. Ona će me dakle u svakoj nevolji i 
potrebi čuvati, poučavati i zagovarati. 
Ona će me najbolje naputiti i pomoći da 
počnem ozbiljno Boga ljubiti i u toj 
ljubavi napredovati. 

Bezgrješna Djevice! Posvećujem 
se potpuno Tebi, da mi budeš Majkom i 
učiteljicom, da me učiš svetoj ljubavi 
prema mom Stvoritelju i Otkupitelju, i da 
ja, poput Tebe, u njoj uznapredujem! Po- 
srednice naša, osiguraj mi svojim zago- 
vorom sve milosti, da slijedim Tebe, 
Majku dobre ljubavi, u ljubavi prema 
Bogu za života i u vječnosti. Amen. 

12 puta Zdravo Marijo, zatim reci: 
“Blagoslovljeno sveto i neokaljano 
začeće blažene Djevice Marije, Majke 
Božje.” 


Posveta 

BEZGRJEŠNOJ DJEVICI NA 
NJEZIN BLAGDAN 

Marijo bez grijeha začeta! Hoću 
da budem sav Tvoj danas, kada se nebo i 
zemlja vesele Tvojoj sjajnoj povlastici 
bezgrješnog začeća. Tebi se danas 
posvećujem! Tebe, prečista Djevice, iza- 
birem za Odvjetnicu i Posrednicu između 
sebe i Boga. Ti budi Gospodarica moja, 
Kraljica, Utočište i Obrana moja! Bez- 
grješna Djevice i mila Majko moja, Tebi 
prikazujem i darivam tijelo svoje i čuv- 
stva svoja, da budu uvijek čista prema 
zakonu i nauci božanskoga moga Učitelja 
i miloga Tvoga Sina Isusa! Tebi, bezgrje- 
šna Djevice, prikazujem i darivam dušu 
svoju, da se uresi krepostima i zaslu- 

gama, po primjeru Tvoje prečiste duše! 
Tebi, Majko moja mila, darivam i 
prikazujem svoju slobodnu volju, da se 
ona u svakoj prigodi svetom odvažnošću 
odluči samo na ono što Bog od mene 
zahtijeva. Tebi, Odvjetnice moja, dari- 
vam i prikazujem razum svoj da uzmog- 
nem proučavati i slijediti Tvoje sjajne i 
svete primjere. Posebno, Posrednice 
moja, prikazujem Ti i darivam srce svoje 
da Tebi služi, Tebe sluša, Tebe slijedi! 
Majko moja mila i dobra, primi me, 
čuvaj me i štiti me kao stvar svoju! Tvoj 
sam, bezgrješna Djevice, dušom i tije- 
lom. Tvoj hoću da budem sve dane života 
svoga, da tako budem Tvoj i za sve vje- 
kove. Amen. 


>?1 



Razmatranja 

Kod nas se može naručiti i druga 
lijepa knjižica: “DEVETNICA 

GOSPI OD SVETE KRUNICE” 
(Ch. V. Lacey). Sadrži kratka 
razmatranja i ilustracije uz svako 
otajstvo svete krunice. Veoma je 
draga vjernicima. Prevedena je na 
mnoge jezike i raširena u miliju- 
nima primjeraka. Pomaže pobožni- 
jem moljenju Gospine krunice. 


